Vuk Vidor

Denne anmeldelse, skrevet af Torben Sangild, blev bragt i Politiken 8/3-08.

Trist superhelt
''Vuk Vidor: Even Superheroes Can’t Save Us Now. Gallery Poulsen.''

Ikke en gang superheltene kan redde os længere. De er blevet depressive, frygtsomme og impotente skikkelser i en verden hvor det, de en gang kæmpede for, er blevet forrådt. Det fremgår af den serbiske kunstner Vuk Vidors malerier, der opmaler et dystert tegneserieunivers med politiske overtoner. Udstillingen indvier det nye Galleri Poulsen, der fra begyndelsen ligner den frække dreng i galleriklassen og har kunstnere med en hårdtslående maskulin profil i sin stald (med Hornsleth som det kendteste eksempel). Vuk Vidors billeder kan for et umiddelbart blik ligne en refleksmæssig anti-amerikanisme i popkunst-klæder med de mange henvisninger til olie, krig og Stars and Stripes. Men helt så enkelt er det heldigvis ikke, hvis man skal tage symbolerne alvorligt. Den gennemgående superhelt er Captain America, der gav nazisterne modstand under 2. Verdenskrig og symboliserede den frie verden. Han er ikke portrætteret som krigeren der drager i felten i Irak. Captain America lider. Frihedsgudinden lider også. De amerikanske idealer er ved at blive undermineret såvel indefra af den siddende regering som udefra af terror-angreb. Sådan må man vel læse disse billeder, der ikke blot er symboltunge, men også farvestrålende blandinger af tegneserieæstetik og ekspressionisme. Det er ikke diskrete virkemidler, der præger Vidor, det er snarere over-the-top, men ved at tage den amerikanske tegneseries symboler i brug når han fortæller om USA, bliver det en slags amerikansk selvkritik, der afdækker en eftertanke bag den visuelle råben.

Torben Sangild

Se også

 * Billeder fra udstillingen
 * Videre diskussion på bloggen